Նախագիծ

**ՏԵԽՆԻԿԱԿԱՆ ԱՌԱՋԱԴՐԱՆՔ**

**ՀՀ Սևանա լճի ջրհավաք ավազանի առափնյա հատվածների քաղաքաշինական գոտևորման նախագծի մշակման**

Բովանդակություն

[**Ներածություն** 2](#_Toc180433789)

[**Իրավիճակի նկարագրություն** 2](#_Toc180433790)

[**Ընդհանուր խնդիրներ** 3](#_Toc180433791)

[**Փաստացի իրավիճակի նկարագրություն** 3](#_Toc180433792)

[**Ընդհանուր պահանջներ** 4](#_Toc180433793)

[**Նախագծի մշակման նպատակը** 5](#_Toc180433794)

[**Նախագծի կառուցվածքը** 6](#_Toc180433795)

[**Նախագծի կազմը.** 8](#_Toc180433796)

[**Կողմնորոշիչ չափորոշիչներ** 10](#_Toc180433797)

[**Օրենսդրական դաշտ** 14](#_Toc180433798)

[**Միջազգային փաստաթղթեր** 16](#_Toc180433799)

[**Լրացուցիչ պահանջներ (փաստաթղթերի մշակման կազմին և բովանդակությանը ներկայացվող)** 16](#_Toc180433800)

[**Ելակետային նյութեր** 16](#_Toc180433801)

[**Նախագծի մշակման փուլերը** 17](#_Toc180433802)

**Ներածություն**

«Սևան» ազգային պարկը (այսուհետ` ազգային պարկ) ստեղծվել է ՀԿԿ Կենտկոմի և Հայկական ՍՍՀ Մինիստրների խորհրդի 1978 թվականի մարտի 14-ի «Սևան» ազգային պարկը ստեղծելու մասին» N 125 որոշմամբ:

Ազգային պարկի տարածքը, համաձայն Հայաստանի Հանրապետության կառավարության 2007 թվականի հունվարի 18-ի N 205-Ն որոշմամբ հաստատված «Սևան» ազգային պարկի 2007-2011 թվականների կառավարման պլանի, բաժանվում է հետևյալ տարածքագործառնական գոտիների`

1) արգելոցային` ընդգրկում է «Արտանիշի», «Նորաշենի», «Լիճք-Արգիչի» և «Գիլլի» արգելոցները.

2) արգելավայրային` ընդգրկում է «Գավառագետի», Գիհի-կաղնուտային ռելիկտային և «Նորաշենի արգելավայրերը.

3) ռեկրեացիոն.

4) տնտեսական:

Ռեկրեացիոն գոտու ստեղծման նպատակներն են`

1) բնական լանդշաֆտների, բուսական ծածկույթի, Սևանա լճի ափամերձ հատվածի բնական և մշակութային ժառանգության բնապատմական և գեղագիտական արժեքների պահպանության ապահովումը` քաղաքացիների հանգստի կազմակերպման համար.

2) ազգային պարկի տարածքի զբոսաշրջային կարողությունների բացահայտումն ու պահպանումը և զբոսաշրջության տարբեր ձևերի, այդ թվում` ճանաչողական զբոսաշրջության զարգացմանը նպաստելը.

3) ռեկրեացիոն գոտու տարածքների նպատակային օգտագործման ապահովումը.

4) ռեակցիոն գոտում առկա պատմամշակութային հուշարձանների և դրանց պահպանման գոտիների պահպանության ապահովումը.

5) ռեկրեացիոն գոտու էկոհամակարգերի բնականոն զարգացման վրա մարդածին բացասական ազդեցության կանխարգելումը:

# **Իրավիճակի նկարագրություն**

Ազգային պարկի տարածքում իրականացվող գործունեության բոլոր տեսակները պետք է համապատասխանեն մի շարք հստակ սահմանված չափանիշների՝ առկա էկոհամակարգերի հավասարակշռությունը չխախտելու և պահպանվող տարածքի պատմամշակութային կամ բնական ժառանգությունը չվտանգելու նպատակով:

1905 նիշի շրջանակներում. «Սևան» ազգային պարկ» ՊՈԱԿ-ի տարածքում են գտնվում հետևյալ պոմպակայանները (շենք-շինությունները)՝

1. Երանոսի պոմպակայան-1902 մ
2. Լիճքի պոմպակայան-1912 մ
3. Մարտունու պոմպակայան-1904 մ
4. Վաղաշենի պոմպակայան-1902 մ
5. Աստղաձորի պոմպակայան-1902 մ
6. Զոլաքարի պոմպակայան-1904 մ
7. Արծվանիստի պոմպակայան (համայնքային)-1902մ

# **Ընդհանուր խնդիրներ**

Հաշվի առնելով բնակչության կարիքները ափամերձ հանգստի նկատմամբ և տարեցտարի աճող մարդկանց թիվը ովքեր ձգտում են բավարարել իրենց հանգստի կարիքները ուրբանիզացված միջավայրի սահմաններից դուրս, ինչպես նաև վերոնշյալ կարիքների արդյունքում ափամերձ տարածքների ինտենսիվ յուրացումն ու տեխնածին ազդեցության ենթարկվելը (ինչը նպաստում է շրջակա միջավայրի ռեկրեացիոն դիգրեսիայի և բնական համալիրների դեգրադացիայի աստիճանի բարձրացմանը), անհրաժեշտություն է առաջացել կանոնակարգելու առափնյա տարածքների ռեկրեացիոն յուրացումը։ Սևանա լճի առափնյա տարածքները ինչպես ներքին, այնպես էլ արտերկրյա այցելուների համար գրավիչ կազմակերպելու միտումով՝ նման տարածքներին ներկայացվող արդի պահանջների բավարարմամբ և միջազգային առաջավոր փորձի ներդրմամբ, անհրաժեշտություն է առաջացել մշակել այդ տարածքների էկոլոգիապես մաքուր ռեկրեացիոն զարգացման համակարգ, ստեղծելով բարենպաստ պայմաններ հանգստի համար և բարելավելու, պահպանելու և արդյունավետ օգտագործելու բնական համալիրի ռեկրեացիոն ներուժը:

2001 թ. դեկտեմբերի 14-ին ընդունված Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին ՀՀ օրենքի 5.1. կետով նախատեսված՝ Օրենքի համալիր ծրագրով նախատեսված է 30 տարվա ընթացքում Սևանի ջրի ծավալը կավելանա շուրջ 8,8 մլրդ մ3, որը հավասարազոր է լճի մակարդակի 6.5 մ բարձրացմանը: Էկոլոգիական հավասարակշռության տեսանկյունից լճի մակարդակի անհրաժեշտ 6 մ-ով բարձրացումից հետո Սևանա լճում կառաջանա ջրի հավելյալ պաշար, որը էներգետիկ ու տնտեսական այլ ճյուղերի համար շատ կարևոր և ռազմավարական նշանակություն ունեցող բնական պաշար կհամարվի, և ազատորեն կարելի է օգտագործել այդ նպատակներով, այդ թվում` տարածաշրջանային պահանջների բավարարման համար:

# **Փաստացի իրավիճակի նկարագրություն**

Սևանա լճի կառուցապատման համար նախատեսված ափամերձ տարածքները, ունենալով ռեկրեացիայի, առողջարանային և զբոսաշրջության զարգացման համար անհրաժեշտ նախադրյալները, լի են անկանոն, ցածրարժեք գեղագիտական որակ ունեցող և բացահայտորեն ոչ ներդաշնակ կառույցներով, այդ թվում՝ ինքնակամ և նորմերի խախտումներով կառուցված շենքերով և շինություններով:

Ներկայիս տնտեսական և քաղաքաշինական զարգացումները ևս նոր պահանջներ են առաջադրել ափամերձ տարածքների որոշ հատվածների գործառույթների նկատմամբ, ինչը նկատառում է միասնական տարածական պլանավորման փաստաթղթի շրջանակում խնդիրների համապարփակ դիտարկում և փոխկապակցված լուծումների առաջադրում։

Սևանա լճի կենտրոնական և անմիջական ազդեցության գոտիներում ռեկրեացիոն, լանդշաֆտային, առողջարանային համակարգերի տեղաբաշխման և տարածքային կազմակերպման կոնսոլիդացված նախագծի մշակումը, ինչպես նաև «Սևան» ազգային պարկի քաղաքաշինական կանոնադրության, քաղաքաշինական և լանդշաֆտային տարածական միջավայրի փոխկապակցված բարելավման, կանոնակարգված զարգացման նախագծի մշակումը հետապնդում է Սևան լճի առափնյա հատվածների քաղաքաշիանական կազմակերպման համաչափ, հավասարակաշռված և կայուն սկզբունքներով իրականացման նպատակ՝ հաշվի առնելով նաև շրջակա միջավայրի խնայողական օգտագործման և կլիմայի փոփոխությամբ պայմանավորպված պահանջները: Փաստաթղթերի մշակման հայեցակարգի հիմքում դրված է տարածքային զարգացման հիմնական ուղղությունների, ներդրումների համար առավել նպաստավոր ոլորտների ընտրությունը և դրանց տարածքային տեղաբաշխման գոտիների հատակագծային կազմակերպումը, այդ հենքի վրա այնպիսի քաղաքականության մշակումով, որի իրականացումը կնպաստի մարզի տնտեսական զարգացմանը, աշխատատեղերի ստեղծմանը և բնակչության ապրելակերպի բարելավմանը:

# **Ընդհանուր պահանջներ**

Հայաստանի Հանրապետության համար կարևորագույն ռազմավարական նշանակություն ունեցող և եզակի խոշոր ջրային ավազանի՝ Սևանա լճի առափնյա տարածքների ռեկրեացիոն նպատակներով օգտագոծման ընթացքում պետք է ապահովել ափամերձ տարածքների էկոլոգիապես մաքուր օգտագործումը, կատարել առավելագույն թույլատրելի ռեկրեացիոն բեռնվածության հաշվարկ, ափամերձ տարածքների լանդշաֆտային ցուցանիշների վերլուծություն՝ դրանց ֆունկցիոնալ ռեկրեացիոն գոտիավորման իրականացմամբ և տարածքում կառուցապատման նկատմամբ դասակարգիչների հստակ սահմանմամբ։

Ափամերձ տարածքների արդյունավետ օգտագործումն ապահովելու համար անհրաժեշտ է բացահայտել դրանց ռեկրեացիոն կառուցվածքի սկզբունքները մակերեսներն ու պլանավորման լուծումները: Վերլուծության արդյունքում նախատեսվում է առանձնացնել մի շարք գործոններ, որոնք ազդում են Սևանա լճի ափամերձ տարածքների կառուցվածքում ռեկրեացիոն ֆունկցիոնալ գոտիների կազմակերպման վրա, ինչը թույլ կտա բացահայտել խնդիրները և վերափոխման հիմնական ուղղությունները՝ բացահայտելով դրա ներուժը։

Առողջ կենսամիջավայրի կազմակերպման և Սևանա լճի էկոհամակարգի պահպանման միջոցառումների շրջանակում նախաձեռնել կոյուղու լոկալ մարքրման կայանների տեղադրում:

Նախագիծը մշակելիս անհրաժեշտ է ապահովել «Էներգետիկայի բնագավառի օբյեկտների անվտանգության գոտիների չափերը և դրանց օգտագործման կարգը հաստատելու մասին» 1998 թվականի մայիսի 26-ի № 313 կառավարության որոշման պահանջները, այն է՝ էներգետիկայի բնագավառի օբյեկտներից մինչև տարբեր նշանակության օբյեկտները, շինությունները, կառույցները և հողօգտագործողների կողմից օգտագործվող հողերը պետք է լինի առնվազն 6 մետր հեռավորություն։

# **Նախագծի մշակման նպատակը**

Նախագծի նպատակն է ստեղծել Սևանա լճի ափամերձ տարածքների կառուցապատման և կայուն զարգացման նախադրյալներ՝ տարածքների զարգացման գործընթացում ապահովելով հասարակական և անձնական շահերի միջև ներդաշնակություն՝ հետևյալ դրույթների միջոցով.

* տարածքների հավասարակշռված զարգացում և էկոլոգիական վերակառուցում, քաղաքաշինական գործունեության իրականացման համար բարենպաստ պայմանների ստեղծում՝ օրենսդրության և տեխնիկական կանոնակարգերի պահանջներին համապատասխան, տարածական կազմակերպման կառավարման գործընթացների նկատմամբ «խելացի» սկզբունքների կիրառում,
* էկոլոգիապես անվտանգ արդյունաբերական, տրանսպորտային և ինժեներա-տեխնիկական ենթակառուցվածքների ստեղծում,
* պատմության և մշակույթի անշարժ հուշարձանների պահպանում, ամրակայում, վերականգնում, նորոգում, բնության հուշարձանների պահպանություն՝ ի շահ ներկա և գալիք սերունդների,
* տարածքների քաղաքաշինական կանոնակարգման միասնական համակարգի ձևավորում` խթանելու ներդրումային գրավչությունը,
* էներգաարդյունավետության բարձրացմանն ուղղված միջոցառումների իրականացում, էներգիայի վերականգնվող աղբյուրների օգտագործում,
* աղետների ռիսկերի նվազեցմանն ուղղված միջոցառումների համալիրի իրականացում (հեղեղապաշտպան և կանխարգելիչ համալիր միջոցառումների միջոցով՝ հենապատեր, հեղեղամարիչներ, բարաժներ, ջրաբերուկների որսիչ ցանցեր և այլն),
* բնակչության անվտանգության ապահովմանն ուղղված միջոցառումների կազմակերպումը,
* քաղաքաշինական և ճարտարապետական միասնական և համահունչ սկզբունքների կիրառումը և կառուցապատման գործունեության իրականացումն առողջ և գրավիչ կենսամիջավայրի ձևավորման համար (շեշտադրումը կատարվում է միասնական և ներդաշնակ էսթետիկական մոտեցման մշակման վրա, որն ուղղված կլինի առողջ և բնապահպանական պահանջները հաշվի առնող զարգացման ապահովմանը),
* պետական-մասնավոր գործընկերության շրջանակներում զարգացման տարածքային անհամաչափությունների բարելավմանն ուղղված միջոցառումների իրականացում:

# **Նախագծի կառուցվածքը**

Վերոնշյալ խնդիրների լուծումը կտրվի միասնական գոտևորման նախագծի և քաղաքաշինական կանոնադրության մշակմամբ։

*Գոտևորման նախագիծը* տարածական պլանավորման նախանշումների իրականացման հիմնական քաղաքաշինական փաստաթուղթն է: Այն անմիջականորեն կապված է բնակավայրի և ազգային պարկի համար նախանշված գաղափարների, զարգացման ուղղությունների, կառուցապատման ինտեսիվության և բնակչության/այցելուների տեղաբաշխման իրականացման գործընթացի հետ:

*Ծավալատարածական գոտևորումը* կարգավորող գործիք է, որի միջոցով ստեղծվում է առկա հիմնական (բազային) գոտիների կառուցապատման սկզբունքների մանրամասնեցումը՝ գործող նորմատիվ իրավական փաստաթղթերի պահանջներին և միասնական գեղագիտական անվտանգ միջավայրի ձևավորման նպատակով: Ծավալատարածական գոտևորման տարածքին տրվում են կարգավորումներ կամ խրախուսման միջոցներ՝ հատուկ տարածքում առանձին ռեսուրսները պահպանելու կամ կառուցապատման աշխատանքները կանոնակարգելու նպատակով:

Գոտևորման նորմերով պետք է սահմանվեն գոտիների.

* մակերեսին,
* համամասնություններին,
* ետնահանջներին,
* օգտագործման ձևերին,
* կառուցապատվող և բաց տարածքներին,
* հետիոտների հասանելիությանը,
* կառուցապատման խտությանը և այլ բնութագրերին

ներկայացվող պահանջները:

Նախագծի շրջանակում ռեկրեացիոն գոտիների լանդշաֆտային-էկոլոգիական գնահատում կատարելիս անհրաժեշտ է.

* հաշվի առնել «Սևան» ազգային պարկի կառավարման պլանավորման փաստաթղթերում ազգային պարկի ռեկրեացիոն գոտու հետ կապված միջոցառումները և նպատակները՝ նախագծի մշակման նախանշումների հետ համապատասխանեցնելու նպատակով։
* բացահայտել ափամերձ տարածքների կառուցվածքում ռեկրեացիոն գործառույթների կայունության ապահովմանն ուղղված մեթոդներ:
* կատարել այդ տարածքների գնահատման համալիր (համապարփակ) վերլուծություն, որը թույլ կտա բացահայտել հանգստի կազմակերպման վրա ազդող խնդիրներն ու գործոնները:
* որոշել այս բնական համալիրների ներուժը զբոսաշրջային և ռեկրեացիոն կլաստեր ստեղծելու համար։

Ուսումնասիրվող տարածքների բազմաֆունկցիոնալ օգտագործման համար անհրաժեշտ է գտնել ափամերձ գոտիների պահպանման հիմնախնդրի լուծման բոլորովին նոր մոտեցում՝ դրանց էկոլոգիական տարողականության (այցելուների այն առավելագույն քանակը, որը կարող է սպասարկվել տվյալ էկոհամակարգի շրջանակում՝ առանց շրջակա միջավայրի վրա անդառնալի ազդեցություն գործելու), ռեկրեացիոն ներուժի և կայունության բարձրացմամբ:

Սևանա լճի առափնյա տարածքներում՝ «Սևան» ազգային պարկի ռեկրեացիոն գոտում զբոսաշրջային գոտիների ձևավորման համար նախատեսված տարածքում և դրա անմիջական հարևանությամբ գտնվում են բնական, արգելոցային գիտական, մշակութային և գեղագիտական ​​առումներով յուրահատուկ ու արժեքավոր տարածքներ։ Նման օբյեկտների առկայությունը ձևավորում է գրավչություն ոչ միայն ազգային պարկի հարակից բնակավայրերում ապրող բնակչության համար, այլև զբոսաշրջիկների: Ուստի գրավչության գործոնն օգտագործելու և ավելի շատ հանգստացողներ ներգրավելու համար անհրաժեշտ է ծրագրել «Միասնական Սևան» զբոսաշրջային և հանգստի կլաստերի ստեղծումը` «մեծ» ու «փոքր» Սևանների ռեկրեացիոն գոտիների առանձին հարաչափերի համադրությամբ։ Այդ կապակցությամբ անհրաժեշտ է.

* առաջարկել ափամերձ գոտում հանգստի կազմակերպման համար դիտարկել հետագա պահպանման ենթակա տարածքները,
* գրավչության ապահովման և ակտիվ քաղաքաշինական յուրացման գոտիները՝ հաշվի առնելով լանդշաֆտի, կլիմայի առանձնահատկությունները, կենտրոնանալով մարդածին բեռնվածության նկատմամբ սեզոնային դիմադրության ապահովման վրա:

Միաժամանակ հանգստի ափամերձ տարածքների օգտագործումը (կազմակերպված երթուղիներ, առանձնացված ֆունկցիոնալ գոտիներ և այլն) պետք է դիտարկել լանդշաֆտի բեռնվածության սահմանաչափերի կանոնակարգման ամրագրմամբ այն հաշվով, որպեսզի ռեկրեացիոն յուրացման արդյունքում չհանգեցվի շրջակա միջավայրի վրա բացասական հետևանքների և դեգրադացման, այն է.

* հողի վերին շերտի խախտում,
* տնկարկների ոչնչացում,
* լճի աղտոտում:

Հետևաբար, անհրաժեշտ է ուսումնասիրություններ կատարել ափամերձ տարածքների սահմաններում համապատասխան գոտիների առանձնացման և դրանց միջև ֆունկցիոնալ-հատակագծային կապերի կազմակերպման վրա՝ սահմանելով մարդկային հոսքերի քանակը, ջրանցիկ-անջրանցիկ մակերեսների (այդ թվում՝ արահետների) հարաբերակցությունը, տարածքների ծառապատման և կանաչապատման միջոցառումների համալիր, ինչպես առափնյա, այնպես էլ հարակից տարածքների գեղագիտական, սանիտարահիգիենիկ, բացասական ազդեցության մեղմման, ճարտարապետական և մշակութային, նպաստավոր միկրոկլիմայի ստեղծման[[1]](#footnote-1) և դեկորատիվ որակների բարձրացմամբ:

# **Նախագծի կազմը.**

Առափնյա տարածքների համար անհրաժեշտ է կատարել բազմագործոն վերլուծություններ, այն է.

* ***լանդշաֆտային-էկոլոգիական*** որը համարվում է տարածքի բնական-էկոլոգիական ներուժի ուսումնասիրության կարևորագույն մեթոդ, ներառյալ.
* կլիմայական բնութագրերը,
* մակերևութային ջրային ռեսուրսների գնահատումը,
* ռելիեֆը,
* հիդրոերկրաբանական պայմանները,
* տարածքի ինժեներա-երկրաբանական պայմանները։
* Լանդշաֆտի կառուցվածքը՝ տարբեր էկոհամակարգերի և դրանց բաղադրիչների (օրինակ՝ անտառային և ջրային տարածքներ, գյուղատնտեսական հողեր և այլն) տարածական բաշխվածության վերլուծություն,
* Էկոլոգիական կոռելյացիոն գնահատում**՝** լանդշաֆտի տարբեր տարրերի էկոլոգիական հարաբերակցությունների ուսումնասիրություն:
* ***Քաղաքաշինական իրավիճակ*** որը ներառում է.
* բնակավայրերի/ռեկրեացիոն գոտիների տնտեսական բազայի գնահատում իր բնակչությամբ, մշակութային և հասարակական ծառայություններով, տրանսպորտային ենթակառուցվածքներով և կանաչ ֆոնդով:
* Տարածքի մանրամասն ուսումնասիրության համար կիրառվում է բազմագործոն գնահատման մեթոդ՝ հիմնված բնական և պատմական միջավայրի առանձին բաղադրիչների (բազմագործոն վերլուծություն) գնահատման վրա, որը լծակ է շրջակա միջավայրի որակի կառավարման և պահպանության գործում։
* ***Վիզուալ,*** որի շրջանակում.
* տեսողական և համեմատական ​​եզրակացությունների հիման վրա պետք է սահմանվի տարածքի գեղագիտական ​​գնահատումը՝ լանդշաֆտի գեղագիտական առավել բարձր հատկանիշներով հատվածների առանձնացմամբ և դրանց՝ տարբեր դիտակետերից ընկալման դիտադաշտերի բացահայտման և լավագույն ընկալման առաջարկներով։ (Ռեկրեացիոն գործունեությունը դիտարկում է բնական լանդշաֆտի արժեքավոր հատվածների այցելություններ, դժվար հասանելի հատվածների տեսողական ընկալման համար՝ դիտահարթակների նախատեսում, զբոսաշրջային բնույթի օբյեկտների համար լանդշաֆտի արժեքավոր կետերում տեղադրելու առաջարկներ և այլն)։
* ***Ռեկրեացիոն բեռնվածության.*** Ափամերձ տարածքի էկոլոգիապես մաքուր օգտագործումն (առանց խաթարելու առափնյա բնական լանդշաֆտների բնական ամբողջականությունն ու հատկանիշները), ապահովելու համար անհրաժեշտ է կատարել տարածքների առավելագույն թույլատրելի ռեկրեացիոն բեռնվածության հաշվարկ (միավորը՝ մարդ-օր):
* Ափամերձ տարածքների կառուցվածքում ռեկրեացիոն գոտիների լանդշաֆտային կազմակերպման սկզբունքներն ու մեթոդները պետք է հիմնված լինեն պահանջարկի վրա հաշվի առնեն շրջակա միջավայրի որակը՝ գնահատելով ռեկրեացիոն կարողությունները։
* ***Ռեկրեացիոն ռեսուրսներ***. Անհրաժեշտ է կիրառել ափամերձ տարածքների գրավչության որակական գնահատման մեթոդները և ռեկրեացիոն ռեսուրսների քանակական (ափամերձ հատվածի լողափի կազմակերպման պոտենցիալ մակերես, ռեկրեացիոն օբյեկտների տեղակայման համապատասխան մակերես, կանաչապատված կամ կանաչապատման ենթակա մակերեսների առկայություն, պատմության և մշակույթի կամ բնության հուշարձանների առկայություն/ բարենպաստ մատչելիություն և այլն) գնահատման մեթոդները:

Ափամերձ ավազոտ լողափերի համար առավելագույն թույլատրելի ռեկրեացիոն բեռնվածության նորմն օրվա ընթացքում միաժամանակյա հանգստացողների համար՝ ըստ առողջավայրերի վերաբերյալ հետազոտությունների տվյալների վրա հիմնված գործող նորմերի պահանջների։ Հստակ պայմանների համար՝ հաշվի առնելով հոգեբանական հարմարավետության (психологичекий комфорт-լողափերի օգտագործման այնպիսի պայմաններ, երբ յուրաքանչյուր հանգստացողն ապահովված է (ունի հնարավորություն օգտվել) այնպիսի մակերեսով տարածքից, որը կբավարարի իր անձնական տարածքի պահանջին և չի խախտի այլ հանգստացողների անձնական տարածքները՝ իրենց հանգստի ֆունկցիան իրականացնելիս) մակարդակը և սանիտարական չափանիշները, ռեկրեացիոն բեռենվածության չափանիշը կարող է նվազեցվել՝ կանխելու համար լողափի գոտուն հարող լանդշաֆտային տարրերի դեգրադացիան: Ապահովել՝

* առաջին բուժօգնության,
* ազդարարման համակարգի,
* հասարակական կարգի պահպանման պայմանները:

Բարեկարգված ափամերձ տարածքի այցելությունների վերոնշյալ հաշվարկի հիման վրա անհրաժեշտ է կատարել մոտավոր խոշորացված ֆինանսական հաշվարկ՝ կազմակեպվող գոտիների տնտեսական ազդեցությունը հարակից բնակավայրերի և մարզի համար գնահատելու համար։

Առաջարկվում է.

* իրականացնել ֆունկցիոնալ գոտիավորում՝ հաշվի առնելով կատարված հետազոտությունները
* յուրաքանչյուր հատվածում սահմանել ափամերձ հանգստի գոտու առաջարկվող լայնությունը ջրի եզրից։
* Սևանա լճի ռեկրեացիոն գոտիներում նախատեսել խմելու ջրի և հասարակական զուգարանների ապահովվածության պարտադիր պահանջ:

# **Կողմնորոշիչ չափորոշիչներ**

Յուրաքանչյուր կլաստերի սահմաններում անհրաժեշտ է կատարել տարաբաժանում ենթագոտիների՝ առանձնացնելով,

* լողափնյա հանգստի ենթագոտի[[2]](#footnote-2) (հիմնական գոտու մոտ 50-70%, միջինը 55%):
* ծառայության ենթագոտի (հիմնական գոտու մոտ 10-18%)։
* մանկական հանգստի ենթագոտի (հիմնական գոտու մոտ 7-12%)։

***«Լողափնյա հանգստի ենթագոտին»*** ամենաշատ այցելվող տարածքն է և բաց տարածություն է, որի վրա կարող են տեղակայվել հանդերձարաններ և արևային լոգանք ընդունելու համար անհրաժեշտ պարագաներ:

Այնուհետև, ափին զուգահեռ, ***«ակտիվ հանգստի գոտի»***, որի լայնությունը կարող է տատանվել 10 մ-ից մինչև 30 մ՝ ըստ հանգստի գերակշիռ ձևի հաշվի առնելով նաև շրջակա միջավայրի բնական տարրերի վրա բացասական ազդեցության նվազեցման անհրաժեշտությունը:

Լողափի բարեկարգման շրջանակում 1 հազար այցելուի հաշվով նախատեսվում են հետևյալ կողմնորոշիչ ցուցանիշները,

* տեղադրել 80 մ2 ստվերային հովանոցներ,
* 1 կոնտեյներ,
* 5 աղբաման,
* 3-4 վաճառքի տաղավարներ։

***Ավտոկայանատեղեր.*** Անհրաժեշտ պայման է նաև ավտոկայանատեղերի տեղադրումը, որոնց հեռավորությունն ընդունված է քաղաքաշինական նորմերով սահմանված չափանիշներին համապատասխան։ Լողափի 100 մեկանգամյա այցելուի համար խորհուրդ է տրվում տրամադրել առնվազն 15-20 կայանատեղ:

***Կանաչապատում.*** Ափամերձ տարածքները, որոնք կարող են օգտագործվել ջրի մոտ բնակչության հանգստի համար, պահանջում են լրացուցիչ կանաչապատում: Սա մի կողմից կբարձրացնի հանգստի հարմարավետությունը, մյուս կողմից՝ այդ տարածքները դեգրադացիայի չի հասցնի՝ դրանց բարելավման պատճառով շրջակա միջավայրի վրա բացասական ազդեցությունների նվազման պատճառով։

Գնահատման արդյունքների հիման վրա առաջադրել ծառատեսակների շարքի համալրում՝ ափամերձ լանդշաֆտները դիվերսիֆիկացնելու և լանդշաֆտների կառուցմանը բազմակողմանիություն հաղորդելու համար: Ուստի կանաչապատման մեջ անհրաժեշտ է օգտագործել տարբեր տեսակի տնկարկներ։

Ափամերձ տարածքի կանաչապատումը կարող է կազմել ընդհանուր տարածքի 20-40%-ը, 3-5%-ը հատկացվում է հետիոտնային արահետների և կահավորված հանգստի գոտիների համար։

Կանաչապատումը այն մեթոդներից է, որն օգնում է բարելավել ափամերձ տարածքների որակը, գեղագիտական ​​և դեկորատիվ հատկությունները: Ուստի անհրաժեշտ է հատուկ ուշադրություն դարձնել ծառերի, թփերի և խոտաբույսերի տեսականու ընտրությանը՝ հետևյալ չափանիշների հիման վրա.

* կլիմայական գործոններին հարմարվելու ունակություն (ջրհեղեղ);
* բարձր դեկորատիվ հատկություններ։

***Կանոնադրություն.*** Նախատեսվում է նաև, որ «Սևան» ազգային պարկի քաղաքաշինական կանոնադրությունը կսահմանի որոշակի գեղագիտական սկզբունքներ և կանոններ, որոնք ուղեցույց կհանդիսանան քաղաքաշինական գործունեություն ծավալող սուբյեկտների համար:

Հաշվի առնելով, որ Սևանա լճի ջրի մակարդակի բարձրացման հետևանքով շուրջ կիսով չափ կրճատվում է «Սևան» ազգային պարկի ռեկրեացիոն գոտին, վերջինիս տարածքային զարգացման և արդյունավետ օգտագործման նպատակով անհրաժեշտ է իրականացնել «Սևան» ազգային պարկի սահմանից դուրս՝ դեպի ցամաք, կառուցապատման համար նպաստավոր գոտիներում, քաղաքաշինական խնդիրների կանոնակարգմանն ուղղված միջոցառումներ:

Միևնույն ժամանակ «Սևան» ազգային պարկի քաղաքաշինական կանոնադրությունը, ինչպես նաև համապատասխան չափորոշիչների սահմանումը հետագայում կարող են ծառայել նաև որպես ուղեցույց՝ Ազգային պարկի տարածքներ ներառող համայնքներում քաղաքաշինական ծրագրերի իրականացման համար:

Քաղաքաշինական կանոնադրությունը պետք է սահմանի ռեկրեացիոն, առողջարանային և լանդշաֆտային համակարգերի ձևավորման, դրանց փոխկապակցվածության և տարածական զարգացման առանձնահատկությունները, ինչպես նաև քաղաքաշինական, ճարտարապետական և լանդշաֆտային չափորոշիչների՝ «Սևան» ազգային պարկին հարող համայնքներին համապատասխան առանձնացված յուրաքանչյուր տարածքային հատվածի համար, այդ թվում՝

* կառուցապատման հորնվածքային (ճարտարապետական միջավայրի ձևավորման) և ճարտարապետահատակագծային սկզբունքները,
* ընդհանուր օգտագործման կանաչ տարածքներին ու դրանց որակական կազմին ներկայացվող պահանջները,
* միջպետական և հանրապետական նշանակության ավտոճանապարհներին հարող գոտիներում սպասարկման օբյեկտների, վերգետնյա կամ ստորգետնյա անցումների տեղաբաշխմանը, ինչպես նաև ավտոկայանատեղերի կազմակերպմանը ներկայացվող պահանջները,
* նախընտրելի զբոսաշրջային երթուղիներն ու հանգրվանների տեղաբաշխման ուրվագծերը,

Ռեկրեացիոն գոտում գտնվող հողակտորների վերաբերյալ.

* ըստ չափերի /առանձին միավորների կամ լոտերի/՝ այդ թվում անբաժանելի (ամբողջական գործառույթի ծառայելու համար ինքնաբավության սկզբունքով),
* տեղագրական նկարագրի,
* մոտեցման մատչելիության և առկա հարմարությունների,
* հողամասերի զբոսաշրջային ներուժի համալիր գնահատման արդյունքները,
* տարածքի բնական առանձնահատկություններն ու գրավչությունները,
* առանձնացված ամբողջական լոտի շրջանակում զբոսաշրջային զարգացման քաղաքաշինական թիրախային հատվածները՝ բնապահպանական շահերի և արժեքավոր դիտադաշտերի պահպանմամբ,
* առաջարկություններ և չափորոշիչներ շենքերի ընդհանուր արտաքին հարդարման համար՝ ապահովելով ճարտարապետության ներդաշնակությունը բնական միջավայրին,
* տարածքի լանդշաֆտի գեղագիտական ​​գրավչության պահպանման և բարելավմանն ուղղված նախագծային առաջարկներ:
* կառույցների առանձին տարրերի (պատեր, տանիքներ, պատուհաններ, դռներ և այլն) համար սահմանված չափանիշները՝ թույլատրելի գունային լուծումների (պալիտւայի) և շինարարական նյութերի ցանկով,
* փոքր ճարտարապետական ձևերի (ցանկապատեր, նստարաններ, լուսամփոփներ, շատրվաններ, ջրավազաններ, լողափերի կահավորանք, բաց և փակ առևտրի կետեր և այլն) համար սահմանված չափանիշները՝ համապատասխան մոդելային օրինակներով (գծագրերով, եռաչափ պատկերներով),
* ինժեներական գծերի և սարքավորումների տեղադրման կանոնները,
* ճանապարհների, անցումների, մայթերի արահետների ծածկույթներին և կահավորանքին ներկայացվող պահանջները, լուսավորության համակարգի տեղադրման կանոնները,
* բնական լանդշաֆտների պահպանման և պլանավորման հիմնական սկզբունքները,
* բարեկարգման և կանաչապատման կանոնները՝ թույլատրելի բուսատեսակների ցանկով և տեղադրման սկզբունքներով (ուղղաձիգ կանաչապատում, ճամփեզրեր, ցանկապատում՝ քամու, արևի այլ գործոնների հաշվառմամբ),
* այլ անհրաժեշտ կանոններ և չափորոշիչներ:

Առանձին հավելվածով պետք է ներկայացվեն նորմերի խախտումներով կառուցված և միջավայրին բացահայտորեն անհարիր կառույցների տեղադիրքերը և դրանց վերաբերյալ տվյալները:

Առանձին տեքստային հավելվածով պետք է ներկայացվեն.

* առաջադրված ծրագրերի իրագործելիությունը,
* կայուն զբոսաշրջության հավաստագրման տարբեր սխեմաներ,
* կայուն զբոսաշրջային ներուժի, այցելուների հոսքերի և շուկայի միտումների հետ կապված գնահատումներ և վերլուծություններ,
* բնական լանդշաֆտների վրա գերբեռնման կանխմանն ուղղված սահմանափակումներ,
* առափնյա հանգստի կազմակերպման համար հարմարավետ պայմաների ապահովման ստանդարտներ/չափորոշիչներ (մարդակն-կառույցների քանակ և այլն),
* փոփոխվող շուկայի դինամիկային հարմարվելու կարողություն,
* ձեռնարկատիրական մոտեցման առաջարկ՝ բացահայտելու կայուն զբոսաշրջության զարգացման հնարավորությունները և տեղական բիզնեսների հետ համագործակցությունը:
* Ազգային պարկի բնական կամ պահպանվող տարածքների համար կայուն և խնայողական զբոսաշրջության ռազմավարության առաջարկ (հիմնված միջազգային փորձի վրա),
* զբոսաշրջային ենթակառուցվածքների, այցելուների պահանջարկի և շուկայի միտումների գնահատման ոլորտներում հիմնավորված փորձի ներդրում/տեղայնացում,
* տարածքի եզակի գրավչության կետերի բացահայտման և զբոսաշրջիկների ներգրավման ռազմավարության մշակում՝ միևնույն ժամանակ բացահայտված ներուժով տարածքների համար պահպանելով բնապահպանական արժեքը,
* ռեկրեացիոն գոտու և վերջինիս շրջակայքի կայուն զբոսաշրջային ներուժի գնահատում զբոսաշրջային ենթակառուցվածքի առկա վիճակի վերլուծության հիման վրա,
* այցելուների պահանջարկը և շուկայի միտումները:

Նախագծի մշակման ընթացքում ուսումնասիրել և հաշվի առնել, որ «Սևան» ազգային պարկ» ՊՈԱԿ-ի խորհրդի 2022 թվականի մայիսի 4-ի № 4.1 որոշմամբ հաստատվել է հանրային լողափի բարեկարգման, կահավորման և սպասարկման տրամադրման կարգը, որով սահմանվել է նաև լողափի բարեկարգման, կահավորման և սպասարման տեխնիկական բնութագիրը:

# **Օրենսդրական դաշտ**

Նախագծի մշակման համար հիմք են հանդիսանում նախագծման օբյեկտի հետ առնչվող Հայաստանի Հանրապետության օրենսդրական ակտերը, հաստատված տարածական պլանավորման (քաղաքաշինական ծրագրային) և նորմատիվատեխնիկական փաստաթղթերը, ինչպես նաև ՀՀ միջազգային պայմանագրերը, այդ թվում՝

* «Սևանա լճի մասին» ՀՀ օրենքը,
* «Քաղաքաշինության մասին» ՀՀ օրենքը,
* «Բնության հատուկ պահպանվող տարածքների մասին» ՀՀ օրենքը,
* «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան և համալիր ծրագրերը հաստատելու մասին» ՀՀ օրենքը,
* «Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին» ՀՀ օրենքը,
* Հայաստանի հանրապետության կառավարության 2008 թվականի դեկտեմբերի 18-ի «Սևան» ազգային պարկի և դրան հարող տարածքներում հողամասերի վարձակալության, կառուցապատման իրավունքի տրամադրման և քաղաքաշինական գործունեության իրականացման մասին N 1563-Ն որոշումը,
* Հայաստանի Հանրապետության կառավարության 2007 թվականի հունվարի 18-ի «Սևան» ազգային պարկի 2007-2011 թվականների կառավարման պլանի (հողերի օգտագործման սխեմայի) հաստատման մասին N 205 որոշումը,
* ՀՀ կառավարության 2009 թվականի հունիսի 26-ի «ՀՀ կառավարության 2002 թվականի մայիսի 30-ի N 927-Ն որոշման մեջ փոփոխություններ կատարելու մասին» N 772-Ն որոշումը («Սևան» ազգային պարկի կանոնադրությունը),
* ՀՀ միջազգային պայմանագրերը, մասնավորապես՝ Լանդշաֆտի եվրոպական Կոնվենցիան,
* Հայաստանի Հանրապետության տարաբնակեցման գլխավոր նախագիծը,
* Սևանա լճի ջրհավաք ավազանի տարածքային հատակագծման նախագիծը,
* Սևանա լճի առափնյա տարածքների գոտևորման նախագիծը,
* Գեղարքունիքի մարզի միկրոռեգիոնալ մակարդակի համակցված տարածական պլանավորման փաստաթղթերը,
* Տարածական պլանավորման այլ փաստաթղթերի՝ տարածքային հատակագծման, գլխավոր հատակագծի, գոտևորման նախագծի վերաբերյալ օրենսդրական ակտերը և նորմատիվատեխնիկական փաստաթղթերը:

Կապալառուն պարտավոր է հետևել նախագծման աշխատանքների իրականացման ընթացքում տեղի ունեցող օրենսդրական փոփոություններին, որոնք սահմանված կարգով հաստատված կլինեն մինչ նախագծի փորձաքննությունների անցկացման փուլը և հաշվի առնել դրանք։

# **Միջազգային փաստաթղթեր**

Նախագիծը մշակելիս անհրաժեշտ է առաջնորդվել նաև Եվրոպայի Խորհրդի անդամ պետությունների «Ափամերձ տարածքների մասին» մոդելային օրենսգրքով, «Եվրոպայի մայրցամաքի տարածքային կայուն զարգացման հիմնարար սկզբունքները» փաստաթղթով ամրագրված դրույթներով: Վերջիններիս հայերեն կամ անգլերեն տեքստերը կտրամադրվեն պատվիրատուի կողմից:

# **Լրացուցիչ պահանջներ (փաստաթղթերի մշակման կազմին և բովանդակությանը ներկայացվող)**

Նախագիծը մշակվում է՝ առաջնորդվելով տարածական պլանավորման վերոնշյալ փաստաթղթերի (տարածքային հատակագծման, գլխավոր հատակագծի, գոտևորման նախագծի) համար ՀՀ իրավական ակտերով սահմանված կազմի և բովանդակության պահանջներով (Հայաստանի Հանրապետության համայնքների (բնակավայրերի) գլխավոր հատակագծերի, համակցված տարածական պլանավորման փաստաթղթերի և բնակավայրերի տարածքների գոտևորման նախագծերի մշակման, փորձաքննության, համաձայնեցման, հաստատման և փոփոխման կարգը հաստատելու և Հայաստանի Հանրապետության կառավարության 2003 թվականի մայիսի 2-ի N 609-Ն, 2010 թվականի մարտի 4-ի N208-Ն ու Հայաստանի Հանրապետության կառավարության 2001 թվականի մայիսի 14-ի N 408 որոշումներն ուժը կորցրած ճանաչելու մասին Հայաստանի Հանրապետության կառավարության 2011 թվականի դեկտեմբերի 29-ի N 1920-Ն որոշմամբ հաստատված կարգով սահմանված պահանջների համաձայն): Այն կարող է ներառել նաև պատվիրատուի հետ փոխհամաձայնեցված մասշտաբների գծագրական նյութեր՝ կախված լուսաբանվող խնդրի առանձնահատկությունից:

# **Ելակետային նյութեր**

Նախագծի մշակման համար անհրաժեշտ ելակետային նյութերի հավաքումը, ինչպես նաև նախագծային փաստաթղթերի վերաբերյալ ՀՀ օրենսդրությամբ սահմանված փորձագիտական եզրակացությունների ստացումն իրականացնելու է նախագծային փաստաթղթեր մշակող կապալառուն: Պայմանագրով նախատեսված աշխատանքների կատարման շրջանակներում կապալառուն, պատվիրատուի առաջարկությամբ ներկայացնում է համապատասխան նախագծային նյութեր (անհրաժեշտության դեպքում նաև մագնիսական կրիչով)՝ հասարակության ներկայացուցիչների և շահագրգիռ մարմինների հետ միջանկյալ քննարկումներ կազմակերպելու, ինչպես նաև ՀՀ կառավարության քննարկմանը ներկայացնելու համար:

# **Նախագծի մշակման փուլերը**

Նախագիծը պատվիրատուին է ներկայացվում սույն բնութագրով և պայմանագրով նախատեսված հետևյալ փուլերով.

I փուլ – ելակետային նյութերի հավաքում, վերլուծություն, համակարգում:

Նախագծվող տարածքային հատվածի փաստացի օգտագործման (հենակետային հատակագծեր) և համալիր գնահատման հատակագծերի մշակում և վերլուծություն: Ճանապարհատրանսպորտային, ռեկրեացիոն, լանդշաֆտային և առողջարանային համակարգերի զարգացման, տեղաբաշխման և տարածքային կազմակերպման ուրվագծերի (հայեցակարգային հիմնադրույթներ), տարածքների գործառնական գոտևորման և տարածքների կազմակերպման քաղաքաշինական մանրամասն գոտևորման գծագրերի, ինչպես նաև սույն բնութագրի այլ պահանջների վերաբերյալ առաջարկությունների մշակում:

II փուլ – նախագծային փաստաթղթերի մշակման աշխատանքների ավարտում՝ կառուցապատման էսքիզների մշակմամբ:

II փուլի աշխատանքները պատվիրատուին են հանձնվում շրջակա միջավայրի վրա ազդեցության գնահատման և քաղաքաշինական համալիր փորձագիտական դրական եզրակացությամբ՝ հասարակայնության իրազեկումով:

III փուլ –շահագրգիռ մարմինների հետ համաձայնեցում: Քննարկումների և համաձայնությունների արդյունքում, նախագծային փաստաթղթերի վերջնամշակում: Նախագծային փաստաթղթերի պայմանագրով սահմանված քանակությամբ օրինակների տպագրություն:

Վերջնական փուլի աշխատանքները պատվիրատուին են հանձնվում թղթային և լազերային կրիչների վրա (համակարգչային ծրագրի տեսակն առաջարկվում է պատվիրատուի կողմից) յուրաքանչյուրը 4 օրինակից:

Նախագծային աշխատանքները մշակել համակարգչային ծրագրերի կիրառման միջոցով:

Սույն բնութագրի շրջանակներում կազմված նախագծային առաջադրանքը կտրամադրվի մրցույթի արդյունքերում ընտրված նախագծային կապալառու կազմակերպություններին:

1. https://www.thirdnature.am/docs/Methodological%20Manual.pdf [↑](#footnote-ref-1)
2. Ռեկրեացիոն (հանգստի, սպորտի (մարզական) և լողի) նպատակով ջրօգտագործման վայրերում մակերևութային ջրային ռեսուրսների ջրի որակը պետք է համապատասխանի ՀՀ առողջապահության նախարարի 2018 թվականի ապրիլի 5-ի թիվ 09-Ն հրամանի պահանջներին [↑](#footnote-ref-2)